[pic] | KUMMISSJONI TAL-KOMUNITAJIET EWROPEJ |

Brussel 8.5.2006

KUMM(2006) 209 finali

2005/0017 (COD)

Proposta emendata għal

REGOLAMENT TAL-PARLAMENT EWROPEW U TAL-KUNSILL

dwar il-ħolqien ta’ Istitut Ewropew għall-ugwaljanza bejn l-irġiel u n-nisa

(preżentat mill-Kummissjoni b’mod konformi ma’ l-Artikolu 250 (2) tat-Trattat KE)

2005/0017 (COD)

Proposta emendata għal

REGOLAMENT TAL-PARLAMENT EWROPEW U TAL-KUNSILL

dwar il-ħolqien ta’ Istitut Ewropew għall-ugwaljanza bejn l-irġiel u n-nisa (Rilevanza għaż-ŻEE)

1. SFOND

1.1. Fis-sena 2000, f’Nizza, il-Kunsill Ewropew għaraf il-ħtieġa, sabiex tiġi promossa l-ugwaljanza bejn is-sessi, biex jiġu żviluppati aktar il-miżuri ta’ tqajjim tal-kuxjenza u ta’ skambju ta’ esperjenzi, b’mod partikolari permezz tal-ħolqien ta’ Istitut Ewropew għall-Ugwaljanza bejn is-Sessi, u talab lill-Kummissjoni studju dwar il-possibbiltà li jsir dan. Dan l-istudju, mitmum fl-2002, ivvaluta l-bżonn tal-ħolqien ta’ tali istitut kif ukoll l-għanijiet u l-istruttura amministrattiva tiegħu.

1.2. Il-Parlament Ewropew sostna wkoll il-ħolqien ta’ tali istitut mill-2002 u kkummissjoni studju speċifiku mitmum f’Ġunju 2004.

1.3. Il-Kunsill ta’ l-Impjiegi, tal-politika soċjali, tas-saħħa u tal-konsumaturi ta’ l-1 u t-2 ta’ Ġunju 2004 laqa’ favorevolment il-ħolqien ta’ tali istitut, fuq il-bażi tal-ħidmiet tal-Ministeri ta’ l-Ugwaljanza waqt il-Presidenza Irlandiża f’Limerick, f’Mejju 2004, hu u jseddaq l-importanza ta’ struttura li twassal valur miżjud u tevita kull impjieg doppju ma’ l-attivitajiet eżistenti. Il-ħtieġa ta’ newtralità baġitarja ta’ l-operat issemmiet ukoll.

1.4. Il-Kunsill Ewropew ta’ Ġunju 2004, b’kunsiderazzjoni għad-diskussjonijiet li saru qabel u filwaqt li rrifletta dwar l-għanijiet ta’ Liżbona rigward l-ugwaljanza bejn is-sessi esprima s-sostenn tiegħu għall-ħolqien ta’ Istitut Ewropew għall-ugwaljanza bejn l-irġiel u n-nisa u stieden lill-Kummissjoni sabiex tressaq proposta.

1.5. Fit-8 ta’ Marzu 2005, il-Kummissjoni ressqet proposta għal Regolament dwar il-ħolqien ta’ Istitut Ewropew għall-ugwaljanza bejn l-irġiel u n-nisa [1] Il-proposta hi bi qbil mal-Komunikazzjoni ta’ Diċembru 2002 kif ukoll ma’ l-abbozz tal-Ftehim Interistituzzjonali ta’ Frar 2005 dwar il-qafas ta’ l-operat ta’ l-aġenziji regolamentari fil-ġejjieni [2]

1.6. L-Istitut propost hu maħluq bħala sostenn tekniku kemm għall-Istati Membri kif ukoll għall-istituzzjonijiet Komunitarji u b’mod partikolari għall-Kummissjoni sabiex tiżviluppa fil-qasam tal-politika Komunitarja ta’ l-ugwaljanza bejn l-irġiel u n-nisa. F’dan il-kuntest, se jiżgura il-ġabra, l-analiżi u t-tixrid tad- data oġġettiva, affidabbli u komparabbli fuq livell Komunitarju, l-iżvilupp ta’ l-għodda metodoloġiċi xierqa b’mod partikolari għall-integrazzjoni tal-perspettiva ta’ l-ugwaljanza bejn is-sessi fil-politiki Komunitarji, se jħaffef l-iskambju tal-prattiki tajbin, id-djalogu bejn il-parteċipanti kkonċernati u l-promozzjoni tal-konoxxenzi u fl-aħħar se jagħti viżibbiltà aħjar ta’ din il-politika Komunitarja liċ-ċittadini Ewropej.

1.7. Sabiex tiġi żgurata l-effiċjenza ta’ l-Istitut u b’kunsiderazzjoni tad-daqs u l-karattru tekniku tiegħu, qed jiġi propost Kunsill Amministrattiv limitat bħala struttura ta’ tmexxija magħmula minn 15-il membru (6 rappreżentanti tal-Kunsill, 6 tal-Kummissjoni, kif ukoll 3 rappreżentanti ta’ l-imsieħba soċjali u l-NGOs fuq livell Ewropej mingħajr dritt għal vot). Forum konsultattiv hu stipulat ukoll bħala mekkaniżmu ta’ sostenn għad-Direttur u għall-iskambju ta’ tagħrif u konoxxenzi, magħmul minn 25 rappreżentant ta’ l-entitajiet kompetenti ta’ l-Istati Membri kollha kif ukoll 3 rappreżentanti ta’ l-imsieħba soċjali u l-NGOs fuq livell Ewropew.

1.8. Il-Kunsill approva approċċ ġenerali f’Ġunju 2005. Hu laqa’ favorevolment il-proposta tal-Kummissjoni għajr il-kompożizzjoni tal-Kunsill ta’ Amministrattiv. Il-Kunsill għażel Kunsill Amministrattiv kbir magħmul minn 31 membru (25 rappreżentant ta’ l-Istati Membri, 3 tal-Kummissjoni u 3 ta’ l-imsieħba soċjali u l-NGOs fuq livell Ewropew mingħajr dritt għal vot), flimkien ma’ Uffiċċju eżekuttiv ta’ 6 membri. Minħabba r-rappreżentazzjoni ta’ l-Istati Membri kollha fil-Kunsill Amministrattiv, neħħa l-Forum konsultattiv.

1.9. Il-Kumitat Ekonomiku u Soċjali ta l-opinjoni tiegħu fis-27 ta’ Settembru 2005. Hu sostna l-proposta tal-Kummissjoni, inkluża l-kwistjoni tal-Kunsill Amministrattiv limitat billi talab li d-dritt għal vot jingħata wkoll lir-rappreżentanti ta’ l-imsieħba soċjali u l-NGOs fuq livell Ewropew.

1.10. Il-Parlament Ewropew adotta l-pożizzjoni tiegħu fl-ewwel qari fl-14 ta’ Marzu 2006, billi adotta 50 emenda, imsejsa fuq ir-rapport Gröner-Sartori, imfassal f’isem il-kummissjoni parlamentari “Drittijiet tan-nisa u l-ugwaljanza bejn in-nisa u l-irġiel”.

2. 2. EżAMI TA’ L-EMENDI

B’mod partikolari hemm il-kategoriji ta’ emendi li jmiss:

dawk li jsaħħu ċ-ċarezza tat-test: il-Kummissjoni tista’ taċċetahom, kif inhuma (Nru 2, 3, 6, 59/74, 13, 15, 18, 28, 29, 35, 36, 38, 39, 45 u 53) jew permezz ta’ tibdila żgħira (emendi Nru 7, 8, 10 u 40);

- dawk li jsaħħu/ jispeċifikaw l-ħidmiet ta’ l-Istitut kif ukoll il-metodi ta’ ħidma tiegħu : numru kbir ta’ emendi ġew ivvotati fil-Kummissjoni FEMM, sabiex isaħħu l-ħidmiet ta’ l-Istitut; dawn l-emendi ġew magħmula aktar flessibbli fis-sessjoni plenarja. Il-pożizzjoni ċara tal-Parlament Ewropew rigward il-karattru tekniku ta’ l-Istitut jippermetti lill-Kummissjoni li taċċetta dawn l-emendi kif inhuma (Nru 60/76 , 61rev/77, 17, 62/78, 64/80, 65/81, 42, 48, 67/83 u 68/84), parzjalment jew b’tibdila żgħira (Nru 4, 5, 20, 24, 25, 26 u 63/790. Dawn l-emendi kif aċċettati mill-Kummissjoni jistgħu fil-prinċipju jkunu aċċettati mill-Kunsill ukoll. Hi ma tistax taċċetta l-emenda Nru 30, minħabba l-bżonn li tiżgura li l-impjieg doppju jiġi evitat.

- dawk li għandhom x’jaqsmu mal-kwistjonijiet orrizontali : hawnhekk għandna x’naqsmu b’mod partikolari mal-proċedura ta’ selezzjoni tad-Direttur, l-estenzjoni tal-kuntratt tiegħu jew il-proċedura ta’ valutazzjoni ta’ l-Istitut, eċċ, il-Kummissjoni ma tistax taċċetta dawn l-emendi (Nru 46, 47, 51, 54) peress li jrid jinżamm approċċ koerenti għall-aġenziji kollha. Il-Kunsill ma involviex id-dispożizzjonijiet. Hu aċċetta l-emendi Nru 41 kif inhuma (mandat tal-President u l-viċi-President tal-Kunsill Amministrattiv) u n-Nru 55 (preċiżjoni rigward il-perjodu għat-twaqqif ta’ l-Istitut).

Rigward il-kwistjoni importanti tal-kompożizzjoni tal-Kunsill Amministrattiv, il-Parlament Ewropew għażel Kunsill Amministrattiv limitat iżda mingħajr parità Kunsill/Kummissjoni, li hu magħmul minn 13-il membru (9 rappreżentanti tal-Kunsill, wieħed biss tal-Kummissjoni kif ukoll 3 ta’ l-imsieħba soċjali u l-NGOs mingħajr dritt għal vot; il-ħatra ta’ 9 rappreżentanti tal-Kunsill Amministrattiv għandha ssir fuq bażi ta’ lista proposta mill-Kummissjoni u wara konsultazzjoni tal-Parlament Ewropew) [3] Il-Kummissjoni taċċetta din il-pożizzjoni tal-Parlament Ewropew (emenda Nru 66/82), bil-kundizzjoni li, f’każijiet limitati ħafna fejn ir-responsabbiltà tal-Kummissjoni tidħol fin-nofs (adozzjoni tal-programm ta’ xogħol u tal-baġit), il-piż tal-vot tar-rappreżentant tal-Kummissjoni jkun jiswa daqs id-9 rappreżentanti tal-Kunsill, sabiex jinżamm bilanċ bejn iż-żewġ istituzzjonijiet;

- dawk li, għalkemm kostruttivi, ma jinsabux fir-Regolament , iżda fir-Regolament intern ta’ l-Istitut (Nru 31) jew jaqgħu taħt il-kompetenza tal-Kunsill Amministrattiv (Nru 32 u 52) jew huma koperti minn emendi oħra (Nru 23) u li mhumiex aċċettati ;

- dawk li jaqgħu taħt it-teknika ġuridika : Il-Kummissjoni taċċetta l-emenda Nru 9, li tagħti aktar ċarezza ġuridika, iżda ma taċċettax l-emenda Nru 1 li għandha l-għan li tinkludi l-bażijiet legali speċifiċi tal-proposta ta’ artikolu li mhux bażi speċifika (Artikolu 3(2)).

2.1. Emendi aċċettati bis-sħiħ mill-Kummissjoni

2.1.1. Emenda 2

Din l-emenda żżid mal-premessa 7 żewġ aspetti (“ħolqien ta’ netwerks” u “viżibbiltà tad-dimensjoni ta’ l-ugwaljanza bejn is-sessi”) bħala parti mir-riżultati ta’ l-istudju dwar il-possibbiltà magħmul mill-Kummissjoni. Dan huwa aċċetabbli, għax fil-fatt dawn l-elementi ġew enfasizzati fl-istudju.

2.1.2. Emenda 3

Din l-emenda hi magħmula minn żewġ żidiet għall-premessa 10 (marbuta mal-ħidmiet ta’ l-Istitut), li ssaħħaħ iċ-ċarezza tat-test, kif ukoll il-bidla tal-kelma “ġabra” bil-kelma “dokumentazzjoni” ta’ tagħrif u ta’ data , sabiex ikun ċar li l-Istitut se jisħaq aktar fuq l-analiżi ta’ tagħrif u data miġbura. Dan ser jagħtih valur miżjud evidenti. Din l-emenda hi aċċettabbli, peress li l-Istitut għandu jfittex it-tagħrif biex janalizzahom.

2.1.3. Emenda 6

Din l-emenda żżid mal-premessa 11 referenza espliċita għall-kooperazzjoni ta’ l-Istitut mas-servizzi statistiċi nazzjonali u Komunitarji. Hija aċċettabbli, peress li tirrifletti dak li hu stipulati fl-Artikolu 4.

2.1.4. Emenda 9

Din l-emenda żżid l-Artikolu 3(2) tat-Trattat mal-premessa 13. Hi aċċettabbli, peress li żżid preċiżjoni.

2.1.5. Emenda 59/74

Din l-emenda tistipula titlu għall-Artikolu 1 “Twaqqif ta’ l-Istitut” bħal fl-Artikoli l-oħra. Dan it-titlu, aċċettabbli, hu stipulat wkoll fit-test tal-Kunsill.

2.1.6. Emenda 13

Din l-emenda dwar l-Artikolu 2 (Għanijiet) hi miktuba b’mod ċar; aċċettabbli

2.1.7. Emenda 60/76

Din l-emenda tikkonċerna l-Artikolu 3(1), punt a (Ħidmiet ta’ l-Istitut) u hi magħmula minn 4 tibdiliet żgħar:

- neħħi “ħabra, reġistru”, sabiex tiġi misħuqa b’mod partikolari l-analiżi u mhux il-ġabra, ħidmiet ta’ entitajiet oħra b’mod partikolari EUROSTAT: aċċetabbli, peress li sabiex it-tagħrif jiġi analizzat, jeħtieġ li l-ewwel jinġabru, anke jekk il-kelma “ġabra” tgħib sabiex tiġi misħuqa l-analiżi; barra minn hekk, id-dokumentazzjoni hi msemmija b’mod espliċitu fil-Premessa Nru 10, ara l-emenda 3;

- żied “prassi tajbin”; aċċettabbli, tikkontribwixxi għaċ-ċarezza tal-ħidmiet;

- żied l-imsieħba soċjali fost l-organizzazzjonijiet li magħhom l-Istitut jikkoopera; aċċettabbli, skond l-Artikolu 4.

- żied bħala ħidma ta’ l-Istitut li jiġbed l-attenzjoni fuq setturi fejn jinħtieġu aktar tfittxija u li jiġu ssuġġeriti inizjattivi sabiex jimtlew in-nuqqasijiet; aċċettabbli, peress li jikkontribwixxi għall-preċiżjoni tal-ħidmiet ta’ l-Istitut.

2.1.8. Emenda 15

Din l-emenda ta’ l-Artikolu 3(1), punt b għandha l-għan li ssaħħaħ il-kooperazzjoni ma’ l-EUROSTAT u s-servizzi ta’ l-istatistika nazzjonali. Aċċettabbli, iżżid aktar preċiżjoni u ċarezza fil-ħidmiet.

2.1.9. Emenda 61rev/77

Din l-emenda ta’ l-Artikolu 3(1), punt c tistipula tliet żidiet:

- it-tixrid u l-promozzjoni ta’ l-użu ta’ l-għodod metodoloġiċi;

- li l-għodod metodoloġiċi jkunu ta’ sostenn mhux biss tal-politiki Komunitarji iżda wkoll tal-politiki nazzjonali li jirriżultaw minnhom;

- kif ukoll biex isostnu l-integrazzjoni tad-dimensjoni ta’ l-ugwaljanza bejn is-sessi fl-istituzzjonijiet u l-entitajiet Komunitarji kollha.

Hi aċċettabbli, peress li ssaħħaħ/ tispeċifika l-ħidmiet.

2.1.10. Emenda 17

Din l-emenda ta’ l-Artikolu 3(1), punt d a (ġdid) tistipula b’mod espliċitu fir-Regolament, il-ħolqien ta’ netwerk għall-Istitut li jinvolvi l-parteċipanti kkonċernati kollha, sabiex jittejjeb l-użu tar-riżorsi, jiġi ffavorit l-iskambju ta’ tagħrif eċċ. Hi aċċettabbli, il-proposta tal-Kummissjoni tistipula diġà l-baġit meħtieġ sabiex jinħoloq netwerk telematiku, bħall-aġenziji kollha li għandhom dan. Il-Kunsill hu miftuħ ukoll għall-ħolqien ta’ netwerk telematiku.

2.1.11. Emenda 18

Din l-emenda ta’ l-Artikolu 3(1), punt e (pubblikazzjoni tar-rapport annwali ta’ l-Istitut dwar l-attivitajiet tiegħu) tistipula ċ-ċaqliq ta’ din il-ħidma għal paragrafu separat. Aċċettabbli, peress li twassal għal aktar ċarezza fil-preżentazzjoni tal-ħidmiet; l-istess ċaqliqa fit-test tal-Kunsill.

2.1.12. Emenda 62/78

Din l-emenda ta’ l-Artikolu 3(1), punt f tispeċifika aktar l-għanijiet tal-laqgħat mar-riċerkaturi. Hi aċċettabbli, għaliex hi fi qbil mat-test tal-Kunsill ukoll.

2.1.13. Emenda 64/80

Din l-emenda ta’ l-Artikolu 3(1), punt g b (ġdid) tistipula fost il-ħidmiet ta’ l-Istitut ta’ kooperazzjoni u l-iżvilupp tad-djalogu ma’ l-organizzazzjonijiet ikkonċernati, diġà stipulat fl-Artikolu 8, sabiex tingħata aktar attenzjoni lir-rwol ta’ l-Istitut. Aċċettabbli.

2.1.14. Emenda 65/81

Din l-emenda ta’ l-Artikolu 3(1), punt h d (ġdid) tistipula li l-Istitut ser jipprovdi lill-Istituzzjonijiet Komunitarji tagħrif dwar l-ugwaljanza bejn l-irġiel u n-nisa fil-pajjiżi msieħba u fil-pajjiżi kandidati. Aċċettabbli, peress li tispeċifika ħidma importanti: l-Istitut għandu ċertament jgħin fil-ġabra ta’ tagħrif li se jippermetti lill-Kummissjoni li tħejji rapport dwar il-qagħda f’dawn il-pajjiżi.

2.1.15. Emenda 28

Din l-emenda ta’ l-Artikolu 3(1), punt h e (ġdid) tistipula t-tixrid tax-xempji ta’ prassi tajba. Aċċettabbli, peress li tispeċifika l-ħidmiet, iżda għandha tiġi integrata fl-Artikolu 3(1) punt a, skond it-test tal-Kunsill.

2.1.16. Emenda 29

Din l-emenda ta’ l-Artikolu 3(1)(a), (ġdid) tistipula ċ-ċaqliq għal paragrafu separat tal-ħidma rigward il-pubblikazzjoni tar-rapport annwali dwar l-attivitajiet ta’ l-Istitut. Aċċettabbli, iċ-ċaqliq ta’ din il-ħidma fit-test itejjeb il-preżentazzjoni (ara l-emenda 18); hi fi qbil mat-test tal-Kunsill ukoll.

2.1.17. Emenda 35

Din l-emenda ta’ l-Artikolu 7(4) (Aċċess għad-dokumenti) tistipula preżentazzjoni u taqsira li tirreferi għar-Regolament 45/2001. Aċċettabbli, preżentazzjoni aktar konċiża, fi qbil mat-test tal-Kunsill.

2.1.18. Emenda 36

Din l-emenda ta’ l-Artikolu 8(1), (Kooperazzjoni ma’ l-organizzazzjonijiet nazzjonali/Komunitarji/internazzjonali) tinkludi b’mod espliċitu l-kooperazzjoni ma’ l-esperti u l-universitajiet. Aċċettabbli, titjib tal-kunċett.

2.1.19. Emenda 38

Din l-emenda ta’ l-Artikolu 10(2), iżżid il-ħtieġa ta’ perizja interdixxiplinari għall-membri tal-Kunsill Amministrattiv. Hi aċċettabbli, peress li tiċċara t-test.

2.1.20. Emenda 39

Din l-emenda ta’ l-Artikolu 10(2), taħt il-paragarafu 2 tistipula li t-tliet istituzzjonijiet għandhom jaraw li n-nisa u l-irġiel ikunu rrappreżentati b’mod ugwali u għandhom jaraw li kemm in-nisa kif ukoll l-irġiel ma jkollhomx inqas minn 40 siġġu fi ħdan il-Kunsill Amministrattiv. Aċċettabbli; hi eqreb it-test tal-Kunsill li jitlob għal parteċipazzjoni bilanċjata bejn l-irġiel u n-nisa (minflok parteċipazzjoni ugwali proposta mill-Kummissjoni).

2.1.21. Emenda 41

Din l-emenda ta’ l-Artikolu 10(3) (żmien tal-mandat tal-Kunsill Amministrattiv) tintroduċi perjodu ta’ sentejn u nofs minflok ta’ sena għall-mandat tal-President u l-viċi President. Aċċettabbli, fi qbil mat-test tal-Kunsill.

2.1.22. Emenda 42

Din l-emenda ta’ l-Artikolu 10(5), punt b tistipula dwar il-pubblikazzjoni tar-rapport annwali ta’ l-Istitut fuq il-websajt tiegħu. Aċċettabbli, peress li jsaħħaħ it-trasparenza.

2.1.23. Emenda 45

Din l-emenda ta’ l-Artikolu 10(11) tespliċita li l-parteċipazzjoni tad-diretturi ta’ l-aġenziji l-oħrajn fil-laqgħat tal-Kunsill Amministrattiv sservi sabiex ikunu kkoordinati l-programmi ta’ ħdima rispettivi rigward l-integrazzjoni tad-dimensjoni ta’ l-ugwaljanza bejn is-sessi (“gender mainstreaming"). Aċċettabbli, ir-raġuni ta’ kooperazzjoni bejn l-aġenziji hi aktar ċara.

2.1.24. Emenda 48

Din l-emenda ta’ l-Artikolu 11(4) tistipula li d-direttur jista’ jissejjaħ f’kwalunkwe ħin mill-Kunsill u l-Parlament Ewropew biex jieħu sehem fi smigħ dwar kull kwistjoni marbuta ma’ l-attivitajiet ta’ l-Istitut. Hi aċċettabbli: id-diretturi ta’ l-aġenziji jippreżentaw b’mod regolari il-programm ta’ ħidma tagħhom, rendikont eċċ lill-kummissjonijiet parlamentari kompetenti; hi importanti, fil-kuntest ta’ Kunsill Amministrattiv limitat fejn l-Istati Membri kollha mhux ser ikunu rrapreżentanti, li tiġi stipulata din il-fakultà għall-Kunsill ukoll.

2.1.25. Emenda 67/83

Din l-emenda ta’ l-Artikolu 12(1) (Forum konsultattiv) tillimita l-parteċipanti għall-Forum għar-rappreżentanti biss ta’ l-Istati Membri billi jneħħi l-parteċipazzjoni tat-3 rappreżentanti ta’ l-NGOs u msieħba soċjali fuq livell Ewropew, peress li huma membri mingħajr dritt għal vot fil-Kunsill Amministrattiv.

Il-Kummissjoni, fi qbil ma’ l-emenda 66/82 dwar il-kompożizzjoni limitata tal-Kunsill Amministrattiv, taċċetta li l-Forum konsultattiv jitnaqqas għar-rappreżentanti biss ta’ l-Istati Membri u tqis li l-parteċipazzjoni tat-3 partijiet ikkonċernati mill-Kunsill Amministrattiv biss hu biżżejjed.

2.1.26. Emenda 68/84

Din l-emenda ta’ l-Artikolu 12(4), iżżid li l-Forum ser jgħin lid-Direttur iħejji l-programmi ta’ attivitajiet annwali u fuq il-medda qasira ta’ żmien ta’ l-Istitut. Hi aċċetabbli; fil-kuntest ta’ Kunsill Amministrattiv limitat fejn l-Istati Membri kollha mhumiex ser ikunu rappreżentanti, jeħtieġ li jissaħħaħ ir-rwol tal-Forum konsultattiv li hu magħmul mir-rappreżentanti ta’ l-Istati Membri kollha.

2.1.27. Emenda 53

Din l-emenda ta’ l-Artikolu 20 (Valutazzjoni) tispeċifika li l-valutazzjoni ta’ l-Istitut se tkopri wkoll l-implikazzjonijiet finanzjarji mhux biss l-estenzjonijiet tal-ħidmiet iżda wkoll l-aġġustamenti tal-ħidmiet. Aċċettabbli, tagħti aktar kjarifiki u tkun fi qbil mat-test tal-Kunsill.

2.1.28. Emenda 55

Din l-emenda ta’ l-Artikolu 23 (Bidu ta’ l-attivitajiet ta’ l-Istitut) tispeċifika li l-Istitut għandu jopera mill-aktar fis possibbli fiż-żmien previst ta’ tnax-il xahar. Aċċettabbli, issaħħaħ it-test.

2.2. Emendi li l-Kummissjoni tista’ taċċetta permezz ta’ tibdila żgħira

2.2.1. Emenda 4

Din l-emenda tintroduċi premessa 10a ġdida dwar il-kwistjoni tal-koeżistenza armonjuża u s-sehem bilanċjat ta’ l-irġiel u tan-nisa fis-soċjetà u r-rwol ta’ l-Istitut biex jiżgura s-sehem bilanċjat. Aċċettabbli wara tibdila fis-sens “l -Istitut għandu jikkontribwixxi ...” minflok “jiggarantixxi li jintlaħaq l-għan”.

2.2.2. Emenda 5

Din l-emenda tintroduċi premessa 10 b ġdida dwar l-importanza għall-Istitut li jisħaq is-suċċess tan-nisa fis-setturi tas-soċjetà kollha sabiex tinħoloq dehra pożittiva biex jitħeġġu nisa oħra sabiex isegwu l-istess eżempju. Aċċettabbli wara bidla biex tiġi inkluża l-importanza li jintwerew ir-rwoli mudell għall-irġiel ukoll. b’hekk għandha tinbidel il-parti "highlighting achievements by women in all walks of life so as to provide positive examples for other women to follow "‘b’ “ highlighting positive gender roles in European society in all walks of life for other men and women to follow…". Ara wkoll l-emenda 63/79.

2.2.3. Emenda 7

Din l-emenda tal-premessa 12 dwar il-metodu ta’ xogħol ta’ l-Istitut tieħu post il-parti tal-frażi “biex jiġi evitat l-impjieg doppju” b’ “ jiġi ggarantit l-aħjar użu tar-riżorsi ”. Aċċettabbli iżda bħala żieda. Il-fatt li impjieg doppju jiġi evitat hu aspett importanti u għandu jissemma; huwa minħabba f’hekk li mekkaniżmi speċifiċi huma previsti fil-metodi ta’ ħidma. Ara wkoll l-emenda 30, li mhix aċċettabbli.

2.2.4. Emenda 8

Din l-emenda żżid premessa 12 a ġdida li tirrifletti l-kontenut ta’ l-Artikolu 8(1) (kif ukoll ta’ l-Artikolu 3(1) punt g b, wara l-emenda 64/80, aċċettata) rigward il-kooperazzjoni ta’ l-Istitut ma’ l-atturi ewlenin differenti. Aċċettabbli, wara inklużjoni ta’ l-“ imsieħba soċjali u ċentri ta’ riċerka ” fost dawn l-organizzazzjonijiet, biex l-Artikolu 8 jiġi rifless aħjar.

2.2.5. Emenda 10

Din l-emenda tal-premessa 19 (sussidjarjetà) tneħħi r-referenza għall-għanijiet prinċipali peress li titqies bħala kemmxejn limitativa. Tabilħaqq, il-Kummissjoni saħqet ċerti għanijiet meta mqabbla mal-kwistjoni tas-sussidjarjetà biex tintwera l-ħtieġa ta’ strument fuq livell Komunitarju (disponibbiltà ta’ data komparabbli u affidabbli fuq livell Komunitarju). Minflok jitneħħew l-għanijiet imsemmija f’din il-premessa, li ma jkunx ġust biex il-kontenut tagħha jiftiehem (peress li din il-premessa ma tiġġustifikax l-ħtieġa tal-ħolqien ta’ Istitut fuq livell Komunitarju meta mqabbel ma’ l-għanijiet tagħha ), jeħtieġ li jiġi komplut is-sens: “...... jiġifieri d-disponibbiltà ta’ tagħrif... fuq livell Ewropew, l-iżvilupp ta’ l-għodod metodoloġiċi, il-promozzjoni tad-djalogu bejn il-parteċipanti kkonċernati eċċ. Biex jiġu megħjuna l-istituzzjonijiet....” B’din it-tibdila l-emenda hi aċċettabbli.

Emenda 20

Din l-emenda ta’ l-Artikolu 3(1), punt g toffri aktar kjarifika fil-preżentazzjoni tal-ħidmiet u hi aċċetabbli minbarra ż-żieda “u tippromwovi”, peress li l-Istitut ikollu baġit biex jorganizza s-seminars/konferenzi proprja tiegħu iżda mhux biex jippromwovi finanzjarjament konferenzi organizzati minn entitajiet oħra.

2.2.6. Emenda 63/79

Din l-emenda ta’ l-Artikolu 3(1) tintroduċi punt g a ġdid li jisħaq ir-rwol ta’ l-Istitut għat-tixrid ta’ dehra pożittiva u r-rwol tan-nisa fis-soċjetà tal-lum. Hi aċċettabbli wara żewġ tibdiliet: a) biex jiġi inkluż ir-rwol importanti ħafna ta’ l-irġiel, għall-promozzjoni ta’ l-ugwaljanza vera bejn l-irġiel u n-nisa; b’hekk, jeħtieġ li l-frażi "achievements by women" tiġi ssotitwita b’" positive gender roles in European society " (ara wkoll l-emenda 5), u b) biex titneħħa l-frażi "promote policies", l-Istitut għandu jillimta ruħu għal " present its findings and initiatives…", minħabba r-rwol tiegħu ta’ sostenn tekniku għal dawk li jfasslu l-politiki.

2.2.7. Emenda 24

Din l-emenda ta’ l-Artikolu 3(1) punt h a (ġdida) tispeċifika fost il-ħidmiet ta’ l-Istitut il-provvediment għall-organizzazzjonijiet pubbliċi u privati tal-perizja dwar l-integrazzjoni tad-dimensjoni ta’ l-ugwaljanza bejn is-sessi (“gender mainstreaming"). Aċċettabbli wara tibdil, sabiex ikun aktar ċar li l-Istitut ma jistax jinvesti l-flus fuq talbiet ta’ sostenn minn entitajiet pubbliċi u privati iżda pjuttost li jxerred il-perizja li jkollu disponibbli. “ iqiegħed għal benefiċċji ta’ l-entitajiet pubbliċi u privati l-perizja tiegħu dwar l-integrazzjoni tad-dimensjoni ta’ l-ugwaljanza bejn is-sessi” minflok li “jipprovdi...”.

2.2.8. Emenda 25

Din l-emenda ta’ l-Artikolu 3(1) punt h b (ġdida) tispeċifika fost il-ħidmiet ta’ l-Istitut it-tressiq ta’ rakkomandazzjonijiet u linji ta’ gwida lill-istituzzjonijiet Komunitarja sabiex tkun tista’ tintegra b’mod effiċjenti d-dimensjoni ta’ l-ugwaljanza bejn is-sessi fil-leġiżlazzjoni. Din l-emenda tista’ tiġi aċċettata biss wara tibdila u inserzjoni fl-Artikolu 3(1), fl-aħħar tal-punt g (rigward l-organizzazzjoni tal-konferenzi/seminars, eċċ). fis-sens “ u hu jressaq konklużjonijiet u rakkomandazzjoniji lill-istituzzjonijiet Komunitarji ”.

2.2.9. Emenda 26

Din l-emenda ta’ l-Artikolu 3(1) tintroduċi punt h c ġdid dwar id-djalogu li l-Istitut għandu jiżviluppa fuq livell internazzjonali b’organizzazzjonijiet responsabbli tal-promozzjoni ta’ l-ugwaljanza bejn l-irġiel u n-nisa. Din il-kooperazzjoni hi diġà stipulata fl-Artikolu 8(1) iżda l-Parlament Ewropew jixtieq jagħtih aktar valur billi jintegrah wkoll fil-ħidmiet. Il-kooperazzjoni ma’ l-organizzazzjonijiet fuq livell internazzjonali hi importanti iżda ma tistax tkun żbilanċjata minħabba d-daqs u l-baġit ta’ l-Istitut fl-ewwel fażi tal-bidu tiegħu. F’dan il-kuntest, l-emenda hi aċċettabbli iżda wara tibdila biex titħaffef il-ħidma u tiġi armonizzata ma’ l-aġenziji l-oħra: għaldaqstant it-test jinbidel fil-formola li ġejja spirata mill-Aġenzija Ewropea għas-sigurtà u s-saħħa fix-xogħol. " collect and make available information on gender equality issues from and to third countries and international organisations" .

2.2.10. Emenda 66/82

Din l-emenda ta’ l-Artikolu 10(1) (kompożizzjoni tal-Kunsill Amministrattiv) tieħu mill-ġdid il-pożizzjoni tal-Kummissjoni favur Kunsill Amministrattiv limitat, iżda li hu magħmul min-numru aktar imnaqqas , ta’ 13-il membru (9 tal-Kunsill - magħżula fuq bażi ta’ lista proposta mill-Kummissjoni u wara konsultazzjoni mal-PE, 1 biss tal-Kummissjoni, kif ukoll 3 rappreżentanti ta’ l-imsieħba soċjali u l-NGOs mingħajr dritt għal vot) [4] . Din il-pożizzjoni tal-Parlament Ewropew hi bi qbil mar-riżoluzzjoni tagħha ta’ l-1 ta’ Diċembru 2005 dwar l-abbozz tal-Ftehim Interistituzzjonali rigward is-superviżjoni tat-tħaddim ta’ l-aġenziji regolamentari tal-ġejjieni.

Il-Kummissjoni hi favur Kunsill Amministrattiv limitat u taċċetta din il-pożizzjoni tal-Parlament Ewropew anke jekk mingħajr ugwaljanza fin-numru ta’ rappreżentanti tal-Kunsill u tal-Kummissjoni, dment li żżomm il-bilanċ bejn iż-żewġ istituzzjonijiet fil-każijiet fejn ir-responsabbiltà tal-Kummissjoni hi impenjata (dawn huma l-każijiet ta’ l-adozzjoni tal-programm ta’ ħidma u tal-baġit). B’dan l-għan, il-Kummissjoni tipproponi li d-dispożizzjoni li ġejja tiġi miżjuda ma’ l-Artikolu 10(7) (arranġamenti ta’ teħid ta’ deċiżjoni fi ħdan il-Kunsill Amministrattiv): “Fil-każijiet ta’ deċiżjonijiet li jirreferu għall-Artikolu 10(5)(a) u (d), il-piż tal-vot tar-rappreżentant tal-Kummissjoni ser ikun l-istess bħal piż tal-vot tal-membri kollha maħtura mill-Kunsill fl-intier tiegħu” . B’din iż-żieda, l-emenda hi aċċettabbli u qed ikun propost li tkun akkumpanjata bil-premessa li ġejja:

“ Sabiex tiġi żgurata l-effiċjenza ta’ l-Istitut u b’kunsiderazzjoni għad-daqs u l-karattru tekniku tiegħu, dan ser jitmexxa minn Kunsill Amministrattiv limitat li hu magħmul minn 9 rappreżentanti tal-Kunsill u rappreżentant wieħed tal-Kummissjoni, kif ukoll 3 rappreżentanti tal-partijiet ikkonċernati mingħajr dritt għal vot. Il-bilanċ bejn iż-żewġ istituzzjonijiet, il-Kunsill u l-Kummissjoni, għandu jinżamm fil-każijiet fejn hi impenjata r-responsabbiltà tal-Kummissjoni (b’mod partikolari fl-adozzjoni tal-programm ta’ ħidma u tal-baġit)”.

Il-kompożizzjoni tal-Kunsill Amministrattiv propost mill-Parlament Ewropew jippermetti permezz ta’ sistema ta’ rotazzjoni li jkun hemm fuq perjodu ta’ tliet mandati, ir-rappreżentanti ta’ l-Istati Membri kolha fil-Kunsill Amministrattiv (9 x 3 = 27). Dan jiżgura l-bilanċ ġeografiku meħtieġ. Għaldaqstant, il-Kummissjoni tipproponi li ż-żieda li ġejja tkun integrata fl-emenda 66/82 . "1. Il-Kunsill... . Il-lista stabbilita mill-Kummissjoni, imsejsa fuq il-proposti ta’ l-Istati Membri, skond sistema ta' rotazzjoni bl-ordni ta' presidenzi, hi mgħoddija ...”.

Il-premessa li ġejja hi proposta bħala sostenn ta’ din id-dispożizzjoni :

“Sabiex tiżgura l-bilanċ ġeografiku meħtieġ bejn l-Istati Membri, ir-rappreżentanti tal-Kunsill ser jinħatru għal kull mandat ta’ rotazjzoni, skond l-ordni tal-presidenzi tal-Kunsill”.

Fl-aħħar, il-Kummissjoni tipproponi li tnaqqas il-mandat tal-membri tal-Kunsill Amministrattiv minn ħames snin għal tliet snin sabiex tippermetti li r-rotazzjoni ta’ l-Istati Membri fi ħdan l-imsemmi Kunsill isir fi żmien raġjonvoli . L-Artikolu 10(2) ir-raba’ inċiż hu emendat bħala konsegwenza kif ġej: “Il-mandat idum tliet snin u ma jistax jiġi estiz”.

2.2.11. Emenda 40

Din l-emenda ta’ l-Artikolu 10(2), ħames inċiż iżżid il-pubblikazzjoni tal-lista tal-membri tal-Kunsill Amministrattiv fuq il-websajt rilevanti kollha barra l-websajt ta’ l-Istitut. Aċċettabbli b’tibdila żgħira (“ sajts oħra rilevanti ” minflok “is-sajts rilevanti kollha”.

2.3. Emendi li l-Kummissjoni ma tistax taċċetta

2.3.1. Emenda 1

Din l-emenda hi maħsuba tinkludi fil-bażijiet legali tal-proposta, l-Artikolu 3(2) tat-Trattat li jintroduċi l-prinċipju ta’ kunsiderazzjoni tad-dimensjoni ta’ l-ugwaljanza bejn is-sessi fil-politiki Komunitarji kollha. Din l-emenda ma tistax tiġi aċċettata, peress li huma biss id-dispożizzjonijiet tat-Trattat li jikkostitwixxu l-bażi legali speċifiċi tal-politika ta’ l-ugwaljanza bejn l-irġiel u n-nisa li jistgħu jissemmew għall-ħolqien ta’ l-Istitut, strument ta’ implimentazzjoni ta’ din il-politika. Barra minn hekk, l-Artikolu 3(2) u l-għan tiegħu jissemmew fil-premessa 2.

2.3.2. Emenda 23

Din l-emenda ta’ l-Artikolu 3(1), punt h, tistipula referenza espliċita ta’ sostenn ta’ l-imsieħba soċjali fil-qalba tad-dokumentazzjoni ta’ l-Istitut. Mhux meħtieġ, b’mod partikolari wara s-suppliment ta’ l-emenda 64/80 (aċċettata kif inhi) li tistipula referenza espliċita għall-kooperazzjoni ta’ l-Istitut ma’ l-imsieħba soċjali.

2.3.3. Emenda 30

Din l-emenda ta’ l-Artikolu 4(3) (Oqsma ta’ azzjoni u metodu ta’ ħidma) hi maħsuba tneħħi l-parti “biex jiġi evitat kull impjieg doppju” u żżomm biss it-tieni parti “tiggarantixxi l-aħjar użu tar-riżorsi” tal-frażi. Il-fatt li jiġi evitat impjieg doppju hu aspett importanti u hu minħabba f’hekk li mekkaniżmi speċifiċi huma previsti fil-metodi ta’ ħidma. Din l-emenda mhix aċċettata. Ara wkoll l-emenda 7 (aċċettata wara żieda).

2.3.4. Emenda 31

Din l-emenda ta’ l-Artikolu 4(5) 1a (ġdida) tistipula li r-rapport annwali ta’ l-Istitut għandu jinkludi t-tagħrif kollu dwar ir-relazzjonijiet kuntrattwali ta’ l-Istitut, il-ħidmiet allokati kif ukoll l-entitajiet involuti. Mhux aċċettabbli, peress li mhux meħtieġ li jiġi speċifikat fir-Regolament li dan it-tagħrif hu inkluż fir-rapport annwali. Dan jaqa’ taħt ir-regolament intern ta’ l-Istitut.

2.3.5. Emenda 32

Din l-emenda ta’ l-Artikolu 4 a (ġdid) jiddefinixxi fid-dettall il-proċedura ta’ ħolqien ta’ netwerk virtwali ta’ l-Istitut (li l-ħolqien tiegħu hu stipulat mill-emenda 17, aċċettata kif inhi). Mhux meħtieġ li din il-proċedura tiġi prevista fir-Regolament. Il-Kunsill Amministrattiv għandu jitħalla jiddeċiedi kif ser joħloq dan in-netwerk ta’ l-Istitut.

2.3.6. Emenda 46

Din l-emenda dwar l-Artikolu 11(1), (ħatra tad-Direttur) tistipula żewġ tibdiliet:

a) l-inklużjoni tal-proċedura dettaljata għat-twaqqif mill-Kummissjoni tal-lista ta’ kandidati (wara kompetizzjoni miftuħa, u wara pubblikazzjoni ta’ sejħa għal wirja ta’ interess għall-ĠU/UE u f’pubblikazzjonijiet oħrajn), dan mhux meħtieġ, minħabba li l-proċedura proposta hi tabilħaqq applikata b’mod orizzontali għall-aġenziji kollha.

b) is-smigħ mill-Parlament Ewropew tal-kandidati kollha tas-“short list” proposta mill-Kummissjoni u mhux biss tal-kandidat magħżul mill-Kunsill Amministrattiv. Din l-emenda mhix aċċetata: il-Kummissjoni taħseb li s-smigħ tal-kandidati kollha tas-“short list” ser itaqqal il-proċess li jista’ wkoll iwassal għal sitwazzjonijiet ta’ kunflitti (f’kaz fejn il-kandidat magħżul mill-Kunsill Amministrattiv, awtorità mogħtija s-setgħa li taħtar, ma jkunx dak propost mill-Parlament Ewropew). Il-proċedura proposta mill-Kummissjoni għall-ħatra tad-Direttur tistipula smigħ mill-Parlament Ewropew tal-kandidati magħżula qabel il-ħatra uffiċjali tiegħu. Hija prassi segwita u meħudha msemmija mill-ġdid fl-abbozz tal-Ftehim Interistituzzjonali. Barra minn hekk, din il-kwistjoni hi ta’ karattru orizzontali kif ukoll ta’ attwalità għal bosta aġenziji eżistenti, li l-arranġamenti tagħhom tar-regoli qegħdin jiġu diskussi fil-Kunsill u fil-Parlament Ewropew bħalissa u approċċ koerenti għandu jiġi segwit.

2.3.7. Emenda 47

Din l-emenda ta’ l-Artikolu 11(2) (estenzjoni tal-mandat ta’ direttur) tistipula li l-Kummissjoni ma’ tressaqx proposta u ma tkun responsabbli biss mill-valutazzjoni tad-Direttur, iżda li din ir-responsabbiltà tkun tal-Parlament Ewropew u l-Kunsill Amministrattiv wkoll. Din l-emenda mhix aċċettata: hija fl-idejn l-awtorità kompetenti li taħtar (il-Kunsill Amministrattiv) li tiddeċiedi li testendi jew le l-mandat tad-Direttur impjegat, fuq sisien tal-valutazzjoni, kif tista’ wkoll tirrifjuta l-kandidati kollha tax-“short list” għall-ħatra ta’ Direttur. Bħall-istabbiliment tax-“short list”, il-valutazzjoni għandha titwettaq minn awtorità indipendenti minn dik kompetenti għall-ħatra, sabiex jinżamm l-għan. Il-Kummissjoni tibbenfika minn għarfien u periżja ċerti u magħrufa u ser issegwi l-proċedura ta’ valutazzjoni applikata għall-postijiet tagħha ta’ tmexxija superjuri. Id-dispożizzjoni proposta mill-Kummissjoni hi ta’ tip orizzontali u għandha tinżamm minħabba raġunijiet ta’ koerenza.

2.3.8. Emenda 51

Din l-emenda ta’ l-Artikolu 12(8) (Forum konsultattiv) tistipula li d-direttur jista’ jistieden lill-esperti għal-laqgħat, kif ukoll wara suġġerimenti tal-membri tal-Forum. Mhux meħtieġ li din id-dispożizzjoni tiddaħħal fir-Regolament; dan jaqa’ taħt ir-responsabbiltà tar-regolament intern ta’ l-Istitut.

2.3.9. Emenda 52

Din l-emenda ta’ l-Artikolu 19(1) (Sehem tal-pajjiżi terzi) tagħti xempji ta’ oqsma ta’ kooperazzjoni bejn l-Istitut u l-pajjiżi terzi. Mhux meħtieġ li din id-dispożizzjoni tiddaħħal fir-Regolament; dan jaqa’ taħt ir-responsabbiltà tar-regolament intern ta’ l-Istitut.

2.3.10. Emenda 54

Din l-emenda ta’ l-Artikolu 21 (Klawsola ta’ reviżjoni) tistipula li, jekk il-Kummissjoni, wara valutazzjoni, tqis li l-eżistenza ta’ l-Istitut stess ma jkunx iġġustifikat, hi tista tipproponi t-tneħħija tagħha. Mhix aċċettabbli minħabba raġunijiet ta’ koerenza; għandha tiġi segwita l-formola standard għall-aġenziji kollha.

3. KONKLUżJONIJIET

Bħala konklużjoni, il-Kummissjoni taċċetta bis-sħiħ l-emendi: Nru 2, 3, 6, 9, 59/74, 13, 60/76, 15, 61/77, 17, 18, 62/78, 64/80, 65/81, 28, 29, 35, 36, 38, 39, 41, 42, 45, 48, 67/83, 68/84, 53 u 55. Il-Kummissjoni taċċetta permezz ta’ bidla żgħira l-emendi Nru 4, 5, 7, 8, 10, 20, 63/79, 24, 25, 26, 66/82 u 40. Hi ma tistax taċċetta l-emendi Nru 1, 23, 30, 31, 32, 46, 47, 51, 52 u 54.

Skond l-Artikolu 250(2) tat-Trattat tal-KE, il-Kummissjoni qed temenda l-proposta tagħha għal deċiżjoni kif intqal hawn fuq.

[1] COM(2005) 81 finali

[2] KUMM (2002) 718 finali u COM (2005) 59 finali

[3] Din l-għażla hi spirata mill-Aġenzija tas-Sigurtà fl-ikel, maħluqa fl-2002, l-unika aġenzija li għandha Kunsill Amministrattiv limitat magħmul minn 18-il membru (14 rappreżentanti tal-Kunsill, 1 biss tal-Kummissjoni u 3 rappreżentanti tal-partijiet ikkonċernati mingħajr dritt ta’ vot).

[4] Din l-għażla hi spirata mill-Aġenzija ta’ Sigurtà ta’ l-Ikel, maħluqa fl-2002, li għandha Kunsill Amministrattiv limitat li hu magħmul minn 18-il membru (14-il rappreżentant tal-Kunsill, 1 biss tal-Kummissjoni u 3 rappreżentanti tal-partijiet ikkonċernati mingħajr dritt tal-vot).